U-I-89/08
Datum: 2008-06-19T00:00:00.000+02:00
ecli: ECLI:SI:USRS:2008:U.I.89.08
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 19.06.2008
dokument: US28190
akt: Odlok o prostorskih ureditvenih pogojih za območje Občine Domžale (Uradni vestnik Občine Domžale, št. 18/04 – ur. p. b., 12/05, 14/06 in 14/07), 5. čl.
resitev: zavrženje
izrek: Pobuda za začetek postopka za oceno ustavnosti in zakonitosti 5. člena Odloka o prostorskih ureditvenih pogojih za območje Občine Domžale (Uradni vestnik Občine Domžale, št. 18/04 – ur. p. b., 12/05, 14/06 in 14/07) se zavrže.
stavek: Pobudnik nima pravnega interesa, če ne izkaže, da izpodbijana ureditev neposredno posega v njegov pravni položaj.
odlocitev: sklep
geslo: 1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
podlaga: Člen 25.3, Zakon o Ustavnem sodišču [ZUstS]
vlagatelj: Bojana Jakoš in Marjan Jakoš, Radomlje
datum_vloge: 2008-04-07T22:00:00.000Z
datum_odlocitve: 2008-06-18T22:00:00.000Z

# U-I-89/08-5

19. 6. 2008

# SKLEP

Ustavno sodišče je v postopku za preizkus pobude Bojane Jakoš in Marjana Jakoša, Radomlje, na seji 19. junija 2008

## sklenilo:

**Pobuda za začetek postopka za oceno ustavnosti in zakonitosti 5. člena Odloka o prostorskih ureditvenih pogojih za območje Občine Domžale (Uradni vestnik Občine Domžale, št. 18/04 – ur. p. b., 12/05, 14/06 in 14/07) se zavrže.**

# OBRAZLOŽITEV

Pobudnika izpodbijata 5. člen Odloka o prostorskih ureditvenih pogojih za območje Občine Domžale (v nadaljevanju Odlok), kolikor za enodružinsko hišo šteje objekt z največ dvema stanovanjema in je hkrati ta objekt prilagojen gradbeni strukturi enodružinskih hiš. Na podlagi izpodbijane določbe naj bi bilo investitorju izdano gradbeno dovoljenje za gradnjo treh dvostanovanjskih objektov. Navajata, da je Upravna enota Domžale pod št. 351-325/2006-25233 z dne 21. 8. 2006 ugodila njunemu predlogu za obnovo postopka in zadržala izvršitev gradbenega dovoljenja. Med enodružinske stanovanjske hiše naj bi spadale le enostanovanjske stavbe. Če pa se v stavbi oblikujeta dve stanovanji, naj bi šlo za dvostanovanjsko stavbo. Zatrjujeta neskladje izpodbijane določbe s Stanovanjskim zakonom (Uradni list RS, št. 69/03 in nasl. – SZ-1), z Zakonom o urejanju naselij in drugih posegov v prostor (Uradni list SRS, št. 18/84 in nasl. – ZUN) in z 2. členom Ustave.

Pobudo za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Ustavno sodišče je v sklepu št. U-I-251/07 z dne 10. 1. 2008 (Uradni list RS, št. 6/08) sprejelo stališče, da se v primerih, ko izpodbijani predpis ne učinkuje neposredno, lahko pobuda vloži šele po izčrpanju pravnih sredstev zoper posamični akt, izdan na podlagi izpodbijane določbe, hkrati z ustavno pritožbo pod pogoji iz 50. do 60. člena ZUstS.

Pobudnika nista izkazala, da sta pred vložitvijo pobude izčrpala pravna sredstva zoper gradbeno dovoljenje. Tako iz razlogov, navedenih v sklepu št. U-I-251/07, nista izkazala pravnega interesa. Zato je Ustavno sodišče pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki dr. Mitja Deisinger, mag. Marta Klampfer, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.

Jože Tratnik

Predsednik